ዓለም አቀፉ ፋይናንስ ለልማት ጉባዔ ታሪካዊ ውሳኔዎች እንደሚተላለፉበት ሃገራት እየተናገሩ ነው
– በአዲስ አበባ የሚስተናገደው ፋይናንስ ለልማት ዓለም አቀፍ ጉባዔ የተለያዩ ታሪካዊ ውሳኔዎች እንደሚተላለፉበት የተለያዩ ሃገራት እየተናገሩ ነው ።ፈረንሳይ ምድራችን  ከካርቦንና ከድህነት ነጻ የምትሆንበትን ግብ የሚያስቀምጥ ይሆናል ስትል ፥ ጃፓን በበኩሏ ጉባዔው የዓለምን አዲስ የልማት አጀንዳ በማስተዋወቅ ለዘላቂ ልማት መሠረት ይጣልበታል ብላለች ።ፈረንሳይ  ጉባዔው ከአየር ብክለት ነፃ የሆነችና ድህነት የጠፋበት ዓለምን ሞዴል ለመፍጠር መነሻ ይሆናል ብላ ታምናለች።ፓሪስ ችግሮቹን የሚያስወግዱ ተጨባጭ ሃሳቦችንና ዕቅዶች እንደምታቀርብና ሁሉም ሰዎች የልማት ተዋንያን ናቸው የሚለውን መርህ እንደምትደግፍም አስረድታለች።በተመሳሳይ ጃፓን ጉባዔው አዎንታዊ ውጤት እንዲያመጣና የጋራ ግቦችን ለማሳካት ጥረት እንደምታደርግ አረጋግጣለች።“ፋይናንስ ለልማት ጥራት ያለው የመሠረተ ልማት ኢንቨስትመንት” በሚል ርዕስ በሚዘጋጀው መድረክ  ላይ ተሞክሮዋን እንደምታቀርብም ይጠበቃል ።በጉባኤው ላይ ለመሳተፍ በርካታ የሀገራት ከፍተኛ ባስስልጣናት እና ጉዳዩ የሚመለከታቸው ባለድርሻ አካላት ወደ አዲስ አበባ እየገቡ መሆኑን የኢዜአ ዘገባ ያመለክታል ።(ኤፍ ቢ ሲ)